Partidul Social Democrat - Organizatia Prahova l-a acuzat vineri seara pe liderul PNL Prahova, Iulian Dumitrescu, pus sub control judiciar de DNA într-un dosar în care este inculpat pentru luare de mită în valoare de peste 16 milioane de lei şi fals în declaraţii, că a sechestrat jurnaliști și a postat pe Facebook o poză cu automobilul Lamborghini „de 400.000 de euro” al acestuia.
„Baronul Iulian Dumitrescu, cercetat penal într-un dosar de luare de mită în legătură cu lucrările publice ale Consiliului Județean Prahova, lipsit de orice urmă de moralitate, și-a făcut apariția la ședința de partid la volanul unui bolid de lux, un Lamborghini în valoare de 400.00 de euro. Gestul lui Dumitrescu reflectă „modestia" și „respectul față de prahovenii pe care promite să îi slujească și față de actuală să situație legală”, scrie PSD Prahova pe Facebook.
Liderul PNL Prahova a vorbit vineri pentru prima oară public despre punerea sa sub acuzare, referindu-se la dosarul instrumentat de procurorii anticorupție în termeni precum „momentul greu pe care l-am avut” şi „necazul de la 1 februarie”, informează News.ro.
„Evident că sunt emoţionat, e un moment deosebit pentru mine astăzi, dragi prieteni, dragi colegi, e primul meu discurs după necazul de la 1 februarie.
E destul de simplu, dar în acelaşi timp e şi destul de complicat să vă spun câteva cuvinte. Toţi oamenii au momente grele în viaţă”, a afirmat Iulian Dumitrescu, într-un discurs citit la lansarea candidaturii sale şi a celorlalţi reprezentanţi ai PNL Prahova pentru alegerile locale.
„Şi eu am avut un moment greu la februarie, dar oricum nu se compară cu momentele grele pe care le are orice familie atunci când vine vorba de sănătatea părinţilor, copiilor, soţiei sau fraţilor.
Astea-s momente grele, care nu se compară cu nimic”, a adăugat el.
„În pofida la ce va crede multă lume, o experienţă aşa de dură te schimbă mult în bine. Îţi dai seama cine-s prietenii, pe cine te poţi baza, devii mult mai conştient că în politică cu cât urci mai sus poţi să şi cazi, poţi să fii rănit şi poţi să alegi să te retragi sau poţi să alegi să continui. Unii ar spune că e o dovadă de curaj să alegi să continui, să nu te retragi şi sper ca cei mai mulţi dintre prahoveni să creadă asta despre mine”, a mai spus Dumitrescu.
El nu a făcut vreo referire la acuzaţiile concrete care i se aduc.
Jurnaliști sechestrați pe un hol în sediul CJ Prahova, în timpul lansării candidaturii lui Iulian Dumitrescu
Publicația locală Ziarul Incomod a relatat vineri că unul dintre reporterii săi și un operator al postului de știri România TV au fost sechestrați pe un hol din Palatul Administrativ din Ploiești în timpul lansării candidaturii lui Iulian Dumitrescu pentru funcția de președinte al Consiliului Județean (CJ) Prahova.
Cei doi ar fi fost ținuți închiși în mod abuziv aproximativ zece minute.
Incidentul s-a petrecut în timp ce un echipaj de poliție a fost solicitat să intervină la solicitarea unei persoane care semnala că Iulian Dumitrescu încalcă măsura controlului judiciar și a pătruns fără drept în spațiul unde funcționează CJ Prahova.
Jurnaliștii neagreați au fost ținuți cu forța afara din sala Europa a Palatului Administrativ, iar unii dintre aceștia au avut parte de un comportament abuziv din partea paznicilor care i-au închis pur și simplu pe un hol de la intrarea B a clădirii, conform publicației citate.
Abia când jurnaliștii au anunțat că sună la poliție, li s-a dat drumul să iasă.